Тэкставы матэрыял экскурсіі

**“Легенды і паданні старога Міра”**

**У.** *Мой старажытны Мір! Колькі цудаў захоўвае твая гісторыя! Колькі розных падзей і дзівосных з’яў звязана з табою! Нягледзячы на тое, што Мір сягодняшні шырока вядомы і навукоўцам, і шматлікім турыстам, ён не губляе сваёй прывабнасці і не згубіць у далейшым, пакуль сярод людзей будзе жыць вера ў казачнае, неверагоднае і таямнічае….*

Дзень добры, паважаныя сябры! З вамі сягодня я, Ксенія Мацэль, і мы пачынаем нашу экскурсію, якая будзе не зусім звычайнай. Мы пройдзем па мясцінах нашага мястэчка, якія звязаны з **легендамі і паданнямі старога Міра,** дакранёмся да загадак і таямніц, на якія так багата наша гасцінная Мірская зямля.

**1.** Перад вамі адзін з будынкаў вядомай на ўсю Еуропу тагачаснай Мірскай ешывы. Была яна заснавана ў 1815 годзе багатым купцом і талмудыстам Цікцінскім. Дык казалі людзі, што ўсе юнакі, пакуль вучыліся у ёй, маглі не баяцца смерці, бо знаходзіліся пад надзейнай абаронай і апекай. Пры бласлаўленні ешывы яе заснавальнік так шчыра прасіў нябёсы, так існа маліўся, што гэта замова дзейнічала бездакорна на працягу ўсяго часу, пакуль ешыва была ў Міры.

А аднойчы здарылася так, што моцна захварэў кіраўнік ешывы. Мясцовыя лекары прыкладалі усе намаганні, ды ўсё безвынікова. З самой Вільні доктара запрасілі! Зрабіў ён справу сваю лякарскую ды загадаў, каб хвораму была цішыня і пакой. А чаго толькі варты гружоны воз з жалезнымі абадамі на каменным бруку! І вось тады, вучні і настаўнікі разам з міранамі шчодра заслалі саломай усе брукаваныя вуліцы, что праходзілі каля дома, дзе ляжаў хворы. Нават гандлёвую плошчу, - і тую саломай пакрылі! А каб які курэц незнарок яе не падпаліў, наладзілі няспыннае дзяжурства. Вось так!

**2.** У тыя часы, калі ні то што тэлебачання або Інтэрнэту, - газет і тых няшмат было, галоўным цэнтрам інфармацыі была гандлёвая плошча. Тут і навінамі дзяліліся, і пляткарылі, і на лёс скардзіліся. А другой, яшчэ больш глыбокай крыніцай інфармавання была, вядома ж, карчма. Вось тут ужо языкі распрагалі на ўсю, як кажуць, даўжыню!

Не абмінаў Мірскую карчму і малады шляхціц Людвік Уладзіслаў Францішак Кандратовіч, больш вядомы нам як Уладзіслаў Сыракомля. Часцяком бываў ён у карчме, але не дзеля келішка, а каб паслухаць, аб чым просты люд гамоніць. (Мы зараз знаходзімся з вамі амаль што на тым самым месцы, дзе і стаяла знакамітая Мірская карчма.)

Аднойчы, давялося Сыракомлі пачуць шчымлівы аповед крыху захмялеўшага мужыка пра трагічнае каханне. Калісці, служыў гэты, тады ячшчэ малады, чалавек вазніцай-паштаром. Моцна закахаўся ў мірскую дзяўчыну. Неяк раз, зімою даручыў яму пісар тэрмінова пакет даставіць. А дзень зімовы кароткі, а яшчэ і завіруха ўзнялася – свету нябачна! Вяртаўся ён назад, і раптам, падалося, што недалёка голас жаночы плача і заве на дапамогу… . Пакуль праз сыпкі снег конь прабіваўся, пакуль паштар шукаў невядомую, ледзь сам на марозе не скалеў. Ды нечакана ў снегавай гурбе руку жаночаю заўважыў, ды…пярсцёнак на пальцы, знаёмы да болю. Раскідаў ён снег, тут і ўбачыў сваю каханую. Нежывую. Замерзла яна.

Моцна зачапіла Сыракомлю гэта гісторыя! У 1844 годзе ў часопісе “Атэнэум” у Вільні быў надрукаваны верш “Паштальён”. Рускі паэт Леанід Трэфалёў пераклаў яго на рускую мову і стаў гэты пераклад словамі народнай песняй “Ямщик”. А дзякуючы Максіму Лужаніну, “Паштальён” загучаў і па-беларуску.

**3.** Паважаныя сябры! Кожны наступны крок набліжае нас да Мірскага замка, да легендаў і паданняў, якія звязаны з ім. Як і сам замак, яны напоўнены містыкай, жахамі, таямнічымі постацямі і падзеямі…

*О, гаспадар наш! Волат-заступнік зямлі нашай! Ваяр магутны і велічны ў славе сваёй! Не ўгнявіся, будзь шчодрым да ўсіх нас! Адкрый нам свае думкі- таямніцы, што схаваны ў сутарэннях вякоў мінуўшых! З дабром мы прыйшлі да цябе! З чыстым сэрцам! Прымі нас, як прымае родны бацька дзетак сваіх, на святой зямлі Мірскай! Дзякуй табе!*

**4.** Кожны раз на зломе года, апоўначы, недзе ў замкавых сутарэннях раздаюцца крокі, здаецца, што ідуць удвох. То шапаценне кальчугі можна расчуць, то лязганне жалезных латаў. На міг гукі знікаюць, а потым на вас абвяргаецца жудаснае лязгаценне мячоў і зброі. І ад гэтага жаху нідзе няма паратунку… Дзесці там, у змрочных сутарэннях замка ідзе сапраўдны бой. Раптоўна усё сціхае, і толькі працяглы балючы стогн яшчэ доўга паўтарае гулкае рэха ў цёмных падзямеллях-лёхах… Так вам раскажуць сучасныя сведкі.

А з найдаўнейшых часоў з вуснаў у вусны перадаецца вось такая легенда.

Яшчэ і замка тут не было, а паселішча невялікае стаяла. Жылі там два браты. Ваяры былі – адмысловыя! Ні адзін вораг не мог да паселішча прыступіцца! Ды аднойчы, начною цемраю напаўзлі да сценаў сілы лютыя, Чорным калдуном лясным сабраныя, нават нелюдзь прагла людской крыві! І біліся браты, сябе не шкадуючы. Малодшага сам Чорны калдун параніў і зваліўся ён, нібы колас падрэзаны. Старэйшы, як пабачыў гэта, - ледзь не зшалеў ад гора. Страшэннай была сеча! Шчодра напіўся варожай крывёю яго меч! Малодшы яшчэ быў жывы і паспеў прашаптаць: “Даруй мне, браце, што мала дапамог табе…” і памёр. А старэйшы брат з гора на свой меч кінуўся. Так і пахавалі іх разам… І толькі адзін раз у год, апоўначы, вяртаюцца браты на тое месца, дзе зараз замак стаіць і б’юцца поплеч з насланнямі нячыстай сілы…

Калі пры князі Міхаіле Мікалаевічу Святаполк-Мірскім распачалася рэстаўрацыя замка ў другой палове 1920-х гадоў, пад падлогай аднаго з падвалаў знайшлі два шкілеты. Па загаду князя іх пахавалі на мясцовых могілках….

**5.** Кожны гаспадар, які будаваў сабе замак, імкнуўся як мага больш надзейна ўмацаваць яго сцены і вежы, каб ніхто не змог іх адолець. І, дзеля гэтакай пачэснай справы, як кажуць, усе сродкі былі добрыя, нават чарадзейства. Ёсць у нашім краі легенда пра стафію.

Аднойчы, тоячыся ад усіх, паехаў Юрый Ільініч у Налібокскую пушчу. Там капішча язычніцкае было між балотаў. І там абрад патаемны адбыўся, - чарадзей паганскі чароцінай забраў цень ягняці. Жывая істота стала грознай нежыццю, - стафіяй. І разам з каменем, падобным на ягнячаю галаву, загадаў чарадзей Юрыю умураваць чароціну гэтую ў сцяну з паўднёвага боку. “Стафія будзе надзейна вартаваці замак, - сказаў ён, - і пакуль камень гэты бузде ў сцяне, столькі твой замак і прастаіць!”

Колькі ўсялякіх насланняў было з тых часоў, але не знайшлося такого асілка, каб тую галаву са сцяны выцягнуць змог. Вось таму і стаіць Мірскі замак, і стаяць будзе, пакуль каменная галава ягнячая са сцяны на свет пазірае! І няхай так будзе вечна!

\*\*\*

На жаль, час бяжыць вельмі хутка, і я павінна прыпыніць нашу вандроўку па мясцінах Мірскіх паданняў. Калі вам спадабалася гэтая тэма, то наступным разам я вам паведаю пра Белую Панначку, пра русалак, што ў возеры з’яўляюцца, пра прывід Дамініка Гераніма Радзівіла, які шукае ўваход у падзямеллі, пра неверагоднае выратаванне маладога вязня замкавай турмы ад смерці…

А зараз – да новых сустрэч у Міры! З вамі была я, экскурсавод Ксенія Мацэль, вучаніца Дзяржаўнай установы адукацыі “Сярэдняя школа гарадскога пасёлка Мір”.

Над тэкстам працавалі: Брант Валерый Іванавіч, кіраўнік музея

ДУА “Сярэдняя школа г.п.Мір”

Мацэль Ксенія Алегаўна, вучаніца

ДУА “Сярэдняя школа г.п.Мір”